Krúpa, Juraj, poslanec NR SR (2024-01-08):
Ten problém, ktorý tu na Slovensku máme a dlhodobo už ho máme, je, že každé demokratické voľby, ktoré tu sú, sú v podstate voľby ako keby o osude Slovenska. O tom, či Slovensko pôjde naďalej svojou nejakou demokratickou cestou a bude sa rozvíjať ako štandardná európska krajina, alebo ako krajina, ktorá zase bude známa svojimi, svojou korupciou, svojim rodinkárstvom a v podstate tým, že sa nevie vymaniť z tieňa svojich historických neduhov, ktoré sa tu stále opakujú. Čiže, bohužiaľ, tie voľby nie sú naozaj o tom, že by sa tu nejakým štandardným spôsobom menili garnitúry, teda ľavica vystrieda pravicu, liberáli konzervatívcov alebo niečo podobné. Je to vyslovene o tom, že kam a ako táto krajina bude vyzerať a či nedôjde k demontáži systému a demokratického režimu, a presne toto teraz zažívame. Jedným z dôvodov... Prepáčte. (Rečník odišiel od rečníckeho pultu a vrátil sa s podkladmi.) Jedným z dôvodov, prečo tieto obavy máme, sú, že znova sa ocitáme v situácii, kedy znova ideme przniť, doslova przniť náš demokratický systém, a je to len preto, pretože Fico sa a jeho s... jeho partia, dostali do situácie, ktorá ich ženie vyslovene do autokracie. A s jedným z týchto momentov, kedy sa snaží meniť systém, meniť tento režim a už sa postupne posúvame k autokracii, je krivenie spravodlivosti. To, čo tu momentálne vidíme, je, že ľudia, ktorí sú obvinení Úradom špeciálnej prokuratúry, sú tí, ktorí sa dostali k moci a ktorí teraz rozhodujú o jeho budúcnosti, resp. o tom, že tento úrad bude zrušený. Niečo také podobné sme v histórii ešte nevideli u nás na Slovensku, ide tu vyslovene o to, že ľudia, ktorí sú obvinení, sú totálne v konflikte záujmov a zasahujú do spravodlivosti. Idú urobiť také zmeny, ktoré im majú zabezpečiť beztrestnosť. Týmto vlastne naznačujú, že táto politická garnitúra, ktorá sa dostala k moci, si môže dovoliť úplne všetko. Jednoducho úplne všetko. Ide meniť systém spravodlivosti a ide nabúrať kompletný systém demokracie ako taký a ide si ju upraviť pre seba, pretože bude mať obavy, že akonáhle by sa znova tento systém začal naprávať, tak tento systém by ich znova začal postihovať za tie veci, ktoré robia teraz, pretože to, čo sa deje momentálne, tak toto považujem za justičnú vlastizradu. Ak si spomínate, pred voľbami bola veľká diskusia o tom, že ako dopadne Úrad špeciálnej prokuratúry, spravodlivosť vo všeobecnosti na Slovensku. Tak ja si spomínam veľmi dobre, ako terajšia koalícia, vtedajšia opozícia v rámci predvolebnej kampane hovorila, že to len Lipšic je problém, toho treba odstrániť, ale Úrad špeciálnej prokuratúry zostane, ale, samozrejme, akémukoľvek rozhodnutiu takéhoto druhu bude musieť predbiehať široká diskusia, odborná diskusia. To, čo sme videli, je, že sa k tomu vyjadril akurát nejaký Burda, ktorý z toho spravil právnu haraburdu. To je všetko, čo sme videli, celý tento proces, ktorý tu vidíme, ide v skrátenom legislatívnom konaní čo najrýchlejšie, ako sa len dá, z jednoduchého dôvodu, pretože sú tu ľudia, ktorí majú strach a potrebujú sa zbaviť týchto všetkých obvinení, ktoré na nich boli podané a boli podané, úprimne, právoplatne. Koalícia takisto hovorila, že jej neprekáža teda tá inštitúcia a podobne. Potom hovorila, že jej prekáža tá inštitúcia, pretože dochádza k porušovaniu ľudských práv a že všetci tí ľudia, ktorí sú na Úrade špeciálnej prokuratúry, porušujú ľudské práva, takže bude ju potrebné zrušiť. Dostali sme sa do situácie, kedy bola diskusia teda o tom, krátka, že čo bude teda s tými spismi a s tými obvineniami, ktoré rieši špeciálna prokuratúra, takže tá sa prepodriadi pod Generálnu prokuratúru, kde Žilinka sa vyjadril, že aby nedošlo k nejakým zásadnejším prieťahom, tak tí prokurátori, ktorí sú teraz na špeciálnej prokuratúre, budú naďalej riešiť tie prípady, ktoré im boli pridelené. To už je úplne v poriadku. Čiže tí, ktorí porušujú ľudské práva teraz na špeciálnej prokuratúre, tak akože už na Generálnej prokuratúre už ju porušovať nebudú, hej. Čiže toto sú také tie zjavné protiklady, ktoré tu vidíme a ktoré sa tu stávajú. Zároveň treba povedať, že neprebehla žiadna diskusia. Máme tu napríklad sudcovskú iniciatívu Za otvorenú justíciu, ktorá vyzýva poslancov Národnej rady, aby neschválili takýto zákon. Udávajú niekoľko právnych argumentov, ktoré sa opierajú naozaj o skúsenosti nielen zo Slovenska, ale aj zahraničia. A takisto, prosím vás pekne, upozorňujú aj na stanovisko Európskej komisie zo dňa 6. 12. 2023. Čiže zhruba dva týždne po tom, čo bol Fico s Kaliňákom u európskeho komisára pre spravodlivosť. Ten na nich zareagoval týmto stanoviskom. Čiže napriek tomu, napriek tomu to touto garnitúrou neotriaslo, lebo táto garnitúra jednoducho si ide jasne po svojom, vie presne, prečo takto koná. Jednoznačne preto, pretože potrebuje vyslobodiť vlastných ľudí. Čo je ale zaujímavé, do minulosti keď sa pozrieme, tak jedným z obhajcov špecializovaných týchto inštitúcií, a teda aj špeciálnej prokuratúry v minulosti bol aj JUDr. Fico. Zaujímavé, že? Ktorý tuším v 2009. sa vyjadroval, ako je dôležité, aby tieto inštitúcie fungovali, aby bola zachovaná ich činnosť, pretože je prospešná, pretože treba bojovať s korupciou, a všetky tieto bláboly, ktoré už dnes dávno otočil úplne naopak. Ja, je mi úplne jasné, že mu vyhovovalo, že tá špeciálna prokuratúra, ktorá fungovala pod jeho vedením, bola tá nemohúcna špeciálna prokuratúra. Bolo to za čias Kováčika, ktorý sa, prosím vás pekne, za celú jeho kariéru, čo tam sedel, nezjavil ani raz v pojednávacej sieni, ani raz. On len držal spisy a ich prerozdeľoval. Takže keď takáto špeciálna prokuratúra mohla byť, tak to bolo v poriadku. Akonáhle špeciálna prokuratúra rieši svoje veci a vyšetruje, tak vtedy to je zle. Ale upozorňovať na to, že špeciálna prokuratúra vyšetruje len teda exponované osoby, že týchto prenasleduje a neviem akým spôsobom porušuje ich práva, tak sa zamlčiava to, že špecializovaná prokuratúra, teda špeciálna prokuratúra sa zaoberá zhruba 80 % inými prípadmi, ako sú prípady politického charakteru, ktoré sa týkajú týchto exponovaných osôb. Zároveň treba povedať, a už tu bolo aj spomenuté, že úspešnosť špeciálnej prokuratúry je 93 %, že ten volumen, ktorý má, ten obsah počas jej doby narástol 30-násobne, 30-násobne. Čiže ide o ľudí, ktorí sa zaoberajú špecializovanými kauzami, na ktoré boli vyškolení a na základe ktorých oni sa ocitli, alebo teda sú na špeciálnej prokuratúre takisto ako na Špecializovanom trestnom súde. Títo ľudia majú s týmto skúsenosti, títo ľudia sa venujú, špecializujú vyslovene na tieto kauzy. Urobiť teraz to, že by sa náhodou týmto ľuďom odobrali spisy, čo, to ešte stále nevieme, Žilinka hovorí jedno, potom sa hovorí zase druhé a tak ďalej, tak, samozrejme, dôjde k prieťahom. Jedným aj z tých bodov tohto Trestného zákona, samozrejme, je aj premlčacia doba a tak ďalej. K tomu sa ešte dostanem a čiže asi niekde tam to má aj smerovať. Smutné je, že tu máme ľudí, ktorí hovoria o potrebe humanizácie trestov. Prosím vás, a kde ste boli doteraz?! Kde ste boli?! Ste tu vládli dvanásť rokov a ste tu teraz znova. Teraz, teraz si všimnete, že sú preplnené väznice, že vo väzniciach je zlá situácia a že potrebujeme humanizovať trestné sadzby. Ja si spomínam, keď som tu pred asi, neviem, dva a pol rokmi predkladal návrh zákona na zníženie trestných sadzieb za užívanie marihuany, tak aký bol z toho bordel. Aký bol z toho bordel, ježišimária, tú marihuanu, to nikdy v živote, čo pätnásť, dvadsať rokov im dáme. Takéto reči som počúval od smerákov. Nech tam zhoria v tej base, nech tam zhnijú, hej. Dnes len za kokaín a za heroín, úplne v pohode. Jednoducho všetko len v tom duchu, aby sa aj oni zachránili. Čo sa týka ďalších záležitostí tohto Trestného zákona. Tak napríklad rada advokáta sa nemá považovať za trestný čin. To sú, prosím vás pekne, ktorým advokátom vyhovuje táto, tento paragraf v tomto zákone? Pretože akonáhle sa toto dostane do zákona, tak to znamená, že advokát môže svojho klienta navádzať k akémukoľvek trestnému činu a môže akýmkoľvek spôsobom porušovať zákon a nebude to trestné pre tých advokátov. Teraz ešte raz. Koho sa to môže týkať? Nemôže sa to náhodou týkať tých, ktorí sa podieľali na tvorbe tohto zákona? To sú ľudia, ktorí si takto idú robiť amnestiu? Takisto sa obmedzuje využívanie kajúcnikov, avšak práve tí sú práve (povedané so smiechom) kľúčoví pri riešeniach takýchto závažných politických krytých káuz, takže v podstate o ich prípustnosti a o tom, či sa im výmenou za priznanie zmení trest, bude rozhodovať súd, prosím vás pekne. Už s nimi teda nebude uzatvárať dohodu prokurátor, ale sudca. A dokonca navrhujú možnosť znovu otvoriť už uzatvorené dohody o vine a treste. Takže všetka tá zodpovednosť, ktorá je, prepadne na tých sudcov, ktorí budú musieť rozhodovať ešte aj o kajúcnikoch. A tí teraz, prosím vás pekne, novelou tohto zákona budú ešte aj rozhodovať o vine a treste tých, ktoré už boli uzavreté. Čiže tí ľudia, ktorí už vypovedali, ktorí sa podieľali na celom a na všetkých týchto procesoch, tak ich budú znova otvárať a znova ich budú sa snažiť riešiť. Ja som si spomenul na jeden moment historický na Slovensku, resp. v Československu. My sme tu mali v roku 1989 určitú alebo tzv. rehabilitáciu politických väzňov, hej. To si pamätáme, keď vtedy boli prepúšťaní tí väzni, ktorí tam boli z politických dôvodov a tak ďalej, alebo znižovali sa tresty. Presne toto isté sa dnes deje. Lenže my tu nemáme rok ’89. Ale toto je jeden z ďalších dôkazov o tom, že sa tu naozaj mení režim. A to, čo tu zažívame, je, že sú tu ľudia, ktorí sa idú sami seba rehabilitovať, sami seba na základe nejakého legislatívneho návrhu a na základe toho, že si môžu presadiť, lebo majú väčšinu. Taktiež čo sa týka úprava poľahčujúcich a priťažujúcich okolností, to je akože, to je tiež veľmi zábavné, pretože sudca bude vlastne môcť považovať čokoľvek za poľahčujúcu okolnosť a bude môcť ľubovoľne znižovať tresty, takže to je ďalšia vec, ktorá sa kladie na sudcu. Všetka zodpovednosť znova bude na sudcoch. Ale ja si len predstavujem poľahčujúce okolnosti. To sú aké poľahčujúce okolnosti? Hocijaké? Sa opýta sudca obvineného: „A veľa ste plakali?“ „Áno.“ „Ó, to mi je ľúto, tak to ste si teda poplakali moc, tak to bude poľahčujúca okolnosť. “ Hej? Čo všetko bude poľahčujúca okolnosť? Dobre vieme, ako to je naštylizované. To znamená, že hocičo, hocikedy povie, aj keď to je nezákonne získané alebo je to nezákonné, tak to bude môcť sudca považovať za poľahčujúcu okolnosť. Toto niečo, toto neexistuje v normálnom právnom systéme žiadnej krajiny Európskej únii, žiadnej. Ďalej, ak sa niektoré úkony vyšetrovateľov spätne vyhlásia za nezákonné, bude možné spätne konštatovať, že počas týchto úkonov plynula premlčacia doba, a teda že trestné činy sú už premlčané. Prosím vás pekne, to je presne to, o čom sa tu bavíme, že akonáhle vojde v platnosť tento zákon aj keď len na 24 hodín, všetci tí, ktorí sú teraz obvinení a majú tam nejakú dobu, tak bude premlčaná, skončilo to. Všetci Brhelovia a kadečo, všetko čo má nejaký už čas, ktorý sa má dokazovať, všetko to skončí. Teraz keď sa pozrieme na tie trestné sadzby a pozrieme si, že ako sú určené tie škody a tie sadzby alebo teda resp. tie sumy, tak prosím vás pekne, od 700 do 35-tisíc eur. A sú domy, sú oblasti na Slovensku, kde rodinné domy majú hodnotu 20- – 30-tisíc eur. To je niečo nehorázne. Máte, ja neviem, podľa mňa, 70 % osobných vozidiel na Slovensku nemá hodnotu 30-tisíc. Sú to, toto je normálne že ohrozenie bezpečnosti Slovenskej republiky, pretože nebudú mať na to kapacity ani inštitúcie, ktoré sú na to určené, a takisto ani policajti. Všetko bude priestupkové konanie. Kde, kto, koľko ľudí na to potrebujete. Toto sa nedá, nedá zvládať. Na toto tento systém vôbec nie je pripravený. A nejakému chudákovi, ktorý má starú felíciu, ktorej hodnota má päťsto eur, mu niekto na dedine ukradne, a tak jednoducho je to priestupok. To jak keby mu ukradol sliepku, hej? My sa dostávame úplne že naozaj do situácie, kedy organizovaný zločin a takéto organizované skupiny budú veľmi dobre ovládať trestný... Trestný zákon, budú veľmi dobre vedieť, čo si budú môcť dovoliť a čo nie a čo bude priestupok a čo nie. Zoberte, že vás niekto vykradne a ten človek dostane pokutu. Jako a tu sa bavíme, tu sa nebavíme len o časti populácie, tu sa bavíme o všetkých ľuďoch. Tu sa bavíme aj o voličoch SMER-u. A tí budú spokojní, tí budú šťastní, lebo špičky SMER-u sa vykrútia z tých problémov a prúserov, ktoré si narobili za ich kariéru. Samozrejme, že to bude všetko prepojené na tých, na tie ústavné sťažnosti, ktoré tu máme. Bol tu už aj kolega, ktorý ich spomínal, že ich bolo toľko a toľko. Ja som teda veľmi zvedavý, keď sa oboznámime s tými tridsiatimi prípadmi ústavných sťažností, či boli vôbec prijaté niektorým senátom. Zatiaľ o tom nevieme ani sme nevedeli a o ktoré sa bude jednať. Ja som presvedčený, že tu budeme hovoriť vyslovene o návštevách, o listoch a podobných veciach, ktoré vnímali osoby, ktoré boli vtedy obvinené a vo väzbe za porušovanie ich práv. A toto všetko sa má vzťahovať na špecializovanú, alebo teda špeciálnu prokuratúru. Toto má byť dôvod na zrušenie špeciálnej prokuratúry. Preto všetko, keď si celé to človek prejde, tak zistí jednu vec, že všetko to dotyčné osoby berú doslova osobne, osobne. A tento návrh nie je o spravodlivosti a o náprave. Tento návrh je o osobnej pomste a o tom, aby sa títo ľudia dostali z pazúrov spravodlivosti. Ďakujem. (Potlesk.)